**RIKOSUHRIMAKSUJÄRJESTELMÄN KÄYTTÖÖNOTON OHJAUSRYHMÄ**

Aika Torstai 1.6.2017 klo 14.00–16.00

Paikka Oikeusministeriö, Eteläesplanadi 10, nh. Rundi

Paikalla Mervi Sarimo (puheenjohtaja), OM, KPO

 Elina Ruuskanen (sihteeri), OM, KPO

 Krista Soukola, OM, OHO/Aipa-hanketoimisto

 Juha Saunamäki, OM, talousyksikkö

 Tauno Aalto, Oikeusrekisterikeskus

 Konsta Arvelin, Poliisihallitus

 Kimmo Kiiski, liikenne- ja viestintäministeriö (asiakohta 3)

1. **Kokouksen avaus**

Puheenjohtaja avasi kokouksen klo 14 todeten, että ohjausryhmän kokoonpanossa on tapahtunut joitakin muutoksia. Venla Salmen tilalla sihteerinä toimii Elina Ruuskanen. Thomas Bergin tilalle AIPA-hanketoimiston edustajaksi on tullut Krista Soukola. Matti Högman on muissa tehtävissä maaliskuuhun 2018 saakka, tilalla on Konsta Arvelin Poliisihallituksesta. Olli Vilanka oikeusministeriön oikeushallinto-osastolta on siirtynyt muihin tehtäviin. Hänelle ei nimetty sijaista, koska koulutuskysymykset eivät ole ohjausryhmässä enää ajankohtaisia.

Sarimo totesi lisäksi, että ohjausryhmän mandaatti on muuttunut. 3.2.2017 tehdyllä päätöksellä tarkennettiin, että ryhmä ei toimi ohjausryhmänä ORK:n EU-hankkeelle. Päätöksessä mainittiin myös, että rikosuhrimaksuun liittyvää asetusta ei valmistella.

1. **Asialistan hyväksyminen**

Hyväksyttiin kokouksen asialista.

1. **Tieliikennelain muutosehdotusten (HE-luonnos 15.02.2017, LVM 417/03/2013) mahdolliset**

**vaikutukset rikosuhrimaksuun**

Liikenneneuvos Kimmo Kiiski liikenne- ja viestintäministeriöstä oli kuultavana tieliikennelain muutosehdotusten vaikutuksista rikosuhrimaksuun. Sarimo totesi aluksi, että hallinnollisten sanktioiden laajentamissuunnitelmat olivat tiedossa jo rikosuhrimaksulain valmisteluvaiheessa. Suunnitelmat olivat kuitenkin vielä niin selkiytymättömät, ettei niitä pystytty ottamaan silloin huomioon. Tämän vuoksi rikosuhrimaksulakia koskevassa hallituksen esityksessä edellytettiin, että tieliikennelain kokonaisuudistuksessa huomioidaan vaikutukset rikosuhrimaksuun.

Kimmo Kiiski kertoi, että kun rikosuhrimaksulakia valmisteltiin, LVM kannatti esitystä. Tieliikennelain uudistus oli silloin tiedossa samoin kuin se, että esityksellä voi olla rajuja vaikutuksia rikosten määriin. Rikosuhrimaksua koskevat vaikutukset on arvioitu tieliikennelakia koskevassa esityksessä. Esityksessä 20-30 km/h ylinopeudet esitetään siirrettäväksi liikennevirhemaksujen piiriin. Tämä johtaisi siihen, että rikosuhrimaksukertymä pienenisi huomattavasti: noin 1,8 miljoonaa euroa vuodessa.

Kiiski kertoi, että LVM valmistelijana tarvitsee uudistukselle OM:n hyväksynnän, koska sakkomenettelylaki ja laki rikesakoista ovat OM:lle kuuluvia lakeja. Kiiski sanoi, että poliittisella tasolla hankkeelle on annettu vihreää valoa. Kyseessä on merkittävä kriminaalipoliittinen ratkaisu, asiaa on edellisen kerran pohdittu 70-luvun puolivälissä. Hallinnolliset sanktiot ovat yksi hallitusohjelman kivijalkahankkeista. Taustalla on taloudelliset tavoitteet.

Kiisken mukaan lausuntopalautteessa ei varauksetta ole hyväksytty siirtymää hallinnolliseen menettelyyn 20-30 km/h ylinopeuksissa. Huomiota on herättänyt se, että varakkaiden henkilöiden sakkomäärät laskisivat reilusti ja vastaavasti pienituloisilla sakkojen suuruus nousisi.

Liikenneturvallisuuden näkökulmasta Kiiski totesi, että automatisaatio valvonnassa lisääntyy ja sitä voidaan kehittää.

Tavoitteena antaa esitys eduskunnalle syksyllä. Kiiski totesi, että rikosten uhrien tukipalveluiden rahoittaminen on tärkeä asia ja että liikenne- ja viestintäministeriö tukee oikeusministeriötä asiassa kaikin tavoin esim. valtiovarainministeriön suuntaan.

1. **Edellisen kokouksen muistion hyväksyminen**

Hyväksyttiin edellisen kokouksen muistio.

1. **Kuulumiskierros rikosuhrimaksujärjestelmän käyttöönoton sujumisesta**

Keskustelussa todettiin, että sakko-aipan myötä sakkotulot ovat pudonneet tänä vuonna. Rikoksia on kirjattu 100 000 vähemmän kuin viime vuonna. Asiaan ei ole yhtä selitystä, mutta tilanne voi osin selittyä sakkomenettelylain alkukankeuksiin liittyvillä ongelmilla poliisissa. Arvelin totesi, että poliisissa osaaminen kehittyy koko ajan ja suurimmalta osalta sakotettavista saadaan suostumus. Jatkokoulutuksen tarvettakin kuitenkin on.

Tauno Aalto esitteli rikosuhrimaksun kertymiä koskevia tilastoja. Todettiin, että maksuista kertyneet määrät ovat paljon arvioitua matalampia. Tuomioistuimissa maksuja on määrätty vasta vähän, mikä johtuu siitä, että maksu on voitu määrätä vasta 1.12.2016 jälkeen tehdyistä rikoksista. Tuomioistuinpuolelta on siis odotettavissa nousua maksujen määrissä. Oletettavaa on, että poliisin ja syyttäjän määräämät maksut maksetaan hyvin, mutta maksumuistutuksiin ja perintään kuluva aika vaikuttaa maksukertymään. Tilanne siis elää vielä, koska laki on ollut vasta lyhyen aikaa voimassa.

Aalto kertoi, että rikosuhrimaksua koskevia tietoja saadaan ainoastaan tulokertymästä, mutta ei siitä, mistä rikoksista tulot ovat kertyneet. Aallon mukaan sen voisi selvittää, mistä rikoksista henkilö on tuomittu, mutta tämä vaatisi enemmän työtä, koska maksuja tulee kolmesta paikasta (poliisi, syyttäjä, tuomioistuimet).

Oikeusrekisterikeskuksessa käynnissä oleva hanke paperisista sakkolomakkeista on vielä kesken. Paperilomaketta on kehitetty yhdessä poliisin ja kentän edustajien kanssa. Lomaketta käyttävät moottoripyöräpoliisit, ratsupoliisit ja Metsähallituksen erätarkastajat.

Krista Soukola kertoi, että hän oli kysynyt sakko-aipan kouluttajien kokemuksia rikosuhrimaksulain soveltamisesta. Ongelmia ei ollut ilmennyt.

1. **Seuraavan kokouksen ajankohta**

Sovittiin, että ohjausryhmä kokoontuu vielä yhden kerran. Kokous pidetään marraskuun lopussa. Sihteeri laatii Doodle-kyselyn ajankohdan kartoittamiseksi.

1. **Muut mahdolliset asiat**

Muita asioita ei ollut. Puheenjohtaja päätti kokouksen klo 15.55.